## Zaključak kojim se obustavlja upravni postupak pokrenut povodom zahtjeva društva RL-ETA d.o.o., Zagreb, za izdavanje odobrenja za obavljanje poslova leasinga

### NN 31/2008 (14.3.2008.), Zaključak kojim se obustavlja upravni postupak pokrenut povodom zahtjeva društva RL-ETA d.o.o., Zagreb, za izdavanje odobrenja za obavljanje poslova leasinga

# HRVATSKA AGENCIJA ZA NADZOR FINANCIJSKIH USLUGA

**1017**

Na temelju odredbi članka 8. i 19. Zakona o Hrvatskoj agenciji za nadzor
financijskih usluga (»Narodne novine« br. 140/05) i odredbe članka 131. stavak
2. Zakona o općem upravnom postupku (»Narodne novine« br. 53/91, 103/96 – Odluka
Ustavnog suda Republike Hrvatske), povodom zahtjeva društva RL-ETA d.o.o.,
Zagreb, Froudeova 11A, za izdavanje odobrenja za obavljanje poslova leasinga
prema odredbi članka 14. Zakona o leasingu (»Narodne novine« br. 135/06),
zastupano po punomoćniku Krešimiru Matekoviću, odvjetniku iz Zagreba, Petra
Hektorovića 2, Grand Center, Uprava Hrvatske agencije za nadzor financijskih
usluga na sjednici održanoj 4. ožujka 2008., donijela je

## ZAKLJUČAK

I.) Obustavlja se upravni postupak pokrenut povodom zahtjeva društva RL-ETA
d.o.o. Zagreb, Froudeova 11A, MBS: 080476075, za izdavanje odobrenja za
obavljanje poslova leasinga.
II.) Društvo RL-ETA d.o.o., Zagreb, Froudeova 11A, MBS: 080476075, dužno je
prestati obavljati poslove leasinga i brisati djelatnost leasinga u sudskom
registru, a rješenje nadležnog suda o provedenim promjenama u sudskom registru,
dužno je Agenciji dostaviti u roku od 8 (osam) dana od dana primitka rješenja
nadležnog suda.
III.) Ovaj Zaključak će se objaviti u »Narodnim novinama«.

```
Obrazloženje
```

Ad I.) Društvo RL-ETA d.o.o., Zagreb, Froudeova 11A, MBS: 080476075 (dalje u
tekstu: Društvo) je 21. lipnja 2007., zastupano po punomoćniku Krešimiru
Matekoviću, odvjetniku iz Zagreba, Petra Hektorovića 2, Grand Center, pozivajući
se na odredbu članka 14. Zakona o leasingu (»Narodne novine« br. 135/06, dalje u
tekstu: Zakon), podnijelo Agenciji zahtjev za izdavanje odobrenja za obavljanje
poslova leasinga.
Društvo je, po punomoćniku 20. veljače 2008., dostavilo Agenciji podnesak kojim
izjavljuje da odustaje od zahtjeva za izdavanje odobrenja za obavljanje poslova
leasinga.
Odredbom članka 131. stavka 1. i 2. Zakona o općem upravnom postupku propisano
je da stranka može odustati od svog zahtjeva u tijeku cijelog postupka, a u tom
slučaju tijelo koje vodi postupak donijeti će zaključak kojim se obustavlja
postupak pokrenut po zahtjevu stranke.
Do donošenja ovog Zaključka, podnositelj zahtjeva nije opozvao svoj odustanak od
zahtjeva, pa se u smislu odredbe članka 132. stavak 1. Zakona o općem upravnom
postupku, ima smatrati da je odustao od zahtjeva.
Slijedom iznesenog, na temelju odredbe članka 131. stavak 1. i 2. Zakona o općem
upravnom postupku u svezi s odredbama članka 14. Zakona, odlučeno je kao u točki
I. izrijeke ovog Zaključka.
Ad II.) Na temelju odredbe članka 106. stavak 4. Zakona o leasingu, ako pravna
osoba koja je na dan stupanja na snagu Zakona obavljala poslove leasinga i imala
upisanu djelatnost leasinga u sudskom registru, nije postupila u roku i na način
kako propisuje odredba stavka 1. i stavka 2. ovoga članka, što podrazumijeva
dužnost te pravne osobe da se u roku od šest mjeseci od dana stupanja na snagu
Zakona o leasingu uskladi s ovim Zakonom na način određen odredbom članka 106.
stavka 2. Zakona o leasingu, dužna je prestati obavljati poslove leasinga i
brisati djelatnost leasinga iz sudskog registra.
Obzirom da je Društvo odustalo od postupka pokrenutog radi dobivanja odobrenja
Agencije za obavljanje poslova leasinga, odnos­no nije se uskladilo sa Zakonom
kako to propisuju odredbe stavka 1. i stavka 2. članka 106. Zakona, na Društvo
se primjenjuje odredba članka 106. stavak 4. Zakona.
Ad III.) Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovaj Zaključak će se objaviti u »Narodnim novinama«.

UPUTA O PRAVNOM LIJEKU

Protiv ovoga Zaključka žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Zaključka.

Klasa: UP/I-451-01/07-02/74
Urbroj: 326-114-08-4
Zagreb, 4. ožujka 2008.

Član Uprave
**Ivan Vrljić**, v. r.

Ostalo, NN 31/2008-1017
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)